Il-Kummissjoni qiegħda tfakkar il-Jum Internazzjonali tal-Mara bil-pubblikazzjoni ta' rapport ġdid dwar l-ugwaljanza bejn l-irġiel u n-nisa, li turi li l-leġiżlazzjoni tal-UE, il-linji gwida, l-azzjonijiet u l-possibbiltajiet ta' finanzjament qegħdin ikunu ta' appoġġ biex ikun jista' jsir progress li qiegħed jidher fl-Istati Membri tal-UE, anki jekk mhux kullimkien l-istess. Sittin sena ilu, l-ugwaljanza bejn in-nisa u l-irġiel kienet ġiet integrata fit-Trattat ta' Ruma bħala wieħed mill-valuri fundamentali tal-Unjoni Ewropea. Nimxu ‘il quddiem għall-ġurnata tal-lum u naraw li r-rata tal-impjiegi fost in-nisa llum laħqet l-ogħla livell li qatt kellha. Madankollu, id-differenza bejn il-pagi tal-irġiel u n-nisa għadha qawwija, bin-nisa li għadhom jaqilgħu 16.3% anqas mill-irġiel madwar l-Ewropa. In-nisa għadhom ukoll iħabbtu wiċċhom mas-”saqaf tal-ħġieġ” biex jilħqu pożizzjonijiet ta' tmexxija fil-quċċata, anki jekk il-Kummissjoni tinsab miexja sew biex tilħaq il-mira tagħha ta' 40% rappreżentazzjoni femminili f'pożizzjoniiet ta' tmexxija għolja u medja sal-2019. Illum il-Kummissjoni terġa' ġġedded l-appell tagħha biex tiżgura li jkun hemm ugwaljanza għan-nisa f'pajjiżhom u madwar id-dinja. Il-President tal-Kummissjoni Ewropea Jean-Claude Juncker qal: “L-Ewropa hija pijunier fejn tidħol l-ugwaljanza bejn is-sessi u ta' dan aħna għandna għax inkunu kburin. Kemm jekk fl-impjieg kif ukoll fix-xogħol, it-taħriġ vokazzjonali, is-sigurtà soċjali jew l-aċċess għall-prodotti u s-servizzi: in-nisa u l-irġiel għandhom jiġu ttrattati l-istess. Hekk tgħid il-liġi. Sfortunatament it-triq lejn l-ugwaljanza effettiva għad għandha xi ftit ħotob. Huwa għalhekk li ma nistgħux nistrieħu. Jien poġġejt l-ugwaljanza bħala fundament tal-amministrazzjoni li qiegħed immexxi u jien kburi li f'sentejn għamilna passi kbar biex ilħaqna l-mira ta' 40% tan-nisa fit-tmexxija. Iżda jekk jibda jkun hemm l-intolleranza u x-xoviniżmu fi ħdan jew barra mill-fruntieri tagħna, ikollna niġġildulhom bil-qawwa b'messaġġ sempliċi u profondament Ewropew: l-ugwaljanza bejn is-sessi mhix sempliċment xi għan mixtieq. Huwa dritt fundamentali.” Ir-rapport li ġie ppubblikat illum jagħti ħarsa ġenerali lejn l-iżviluppi ewlenin fil-politika u fil-liġi tal-UE fl-ugwaljanza bejn is-sessi matul l-aħħar sena, kif ukoll jagħti eżempji ta' politiki u miżuri li ttieħdu mill-Istati Membri. Ir-rapport dwar l-Ugwaljanza bejn is-Sessi tal-2017 juri li n-nisa għadhom qegħdin jaffaċċjaw sfidi f'oqsma differenti: Fi ħdan il-Kummissjoni Ewropea, il-mira li, sal-2019, ikun hemm 40% ta' nisa f'pożizzjonijiet ta' tmexxija għolja u medja, li ġiet stabbilita mill-President Juncker, kważi ntlaħqet hekk kif kważi 35% tal-managers f'livell medju issa huma nisa, sentejn biss minn mindu beda l-mandat. In-nisa jiffurmaw 32% fost il-managers ta' livell għoli (livell ta' Direttur u aktar ‘il fuq). B'mod partikolari, fl-aħħar sentejn, il-Kummissjoni ħatret diversi nisa f'pożizzjonijiet għolja - fil-kariga ta' Direttur Ġenerali jew id-deputati taghom - biex b'hekk żdiedet ir-rappreżentazzjoni tan-nisa f'dak il-livell għal 29%, meta f'Novembru 2014 kienet ta' 13%. L-Isfond: L-ugwaljanza bejn in-nisa u l-irġiel hija valur fundamentali tal-Unjoni Ewropea, li ġie mnaqqax fit-Trattat sa mill-bidu nett, peress li t-Trattat ta' Ruma inkluda dispożizzjoni dwar il-pagi ndaqs. Il-programm ta' ħidma dwar l-impenn strateġiku għall-ugwaljanza bejn is-sessi għall-perjodu 2016-2019 ġie adottat f'Diċembru 2015 u jirrifletti l-impenn tal-Kummissjoni biex tkabbar l-attivitajiet tagħha fil-qasam tal-ugwaljanza bejn is-sessi. Qegħdin isiru diversi attivitajiet biex jitfakkar il-Jum Internazzjonali tal-Mara din is-sena: Ir-Rappreżentant Għoli/il-Viċi President Federica Mogherini se tkun Ruma biex titkellem waqt iċ-Ċelebrazzjoni tal-Jum Internazzjonali tal-Mara organizzat mill-Presidenza tar-Repubblika Taljana Il-Kummissarju Jourová se tilqa' fil-Kummissjoni tliet persuni li jservu ta' eżempju, u hija se titkellem ukoll ma' Peter Agnefjall, Kap Eżekuttiv ta' IKEA, biex jiddiskutu r-rwol tan-nisa fil-kumpaniji, u tiltaqa' ma' grupp ta' tfajliet żgħar attivi fit-teknoloġija. Il-Kummissarju Oettinger se jipparteċipa fuq panel dwar “women@work” (in-nisa fuq ix-xogħol), u l-Kummissarju Vestager se titkellem dwar l-importanza ta' Soċjetà Ewropea ta' ġustizzja u opportunitajiet indaqs. Il-Kummissarju Moedas se jkun fil-Parlament Ewropew biex jippreżenta l-premju għal Nisa Innovaturi 2017 lil erba' imprendituri li spikkaw. Il-Kummissarju Malmström se tkun f'Singapur biex issaħħaħ ir-rabiet bejn l-UE u Singapur, fejn hija se tħabbar ukoll l-ewwel Forum Internazzjonali dwar il-Ġeneru u l-Kummerċ, li għandu jiġi organizzat mill-Kummissjoni fl-20 ta' Ġunju. L-attività se tħares lejn kif tista' l-politika tal-kummerċ tavvanza l-kawża tan-nisa - minn klawżoli ta' kontra d-diskriminazzjoni sa l-għajnuna lil negozji żgħar. Għal Aktar Informazzjoni Mistoqsijiet u Tweġiba: X'qiegħda tagħmel l-UE għad-drittijiet tan-nisa u l-ugwaljanza bejn is-sessi? Ir-Rapport Annwali 2017 dwar l-Ugwaljanza bejn is-Sessi Dikjarazzjoni Konġunta fl-okkażjoni tal-Jum Internazzjonali tan-Nisa 2017 Rapport tal-Istitut Ewropew dwar l-Ugwaljanza tal-Ġeneri dwar l-ixprunar tat-tkabbir ekonomiku bl-ugwaljanza bejn is-sessi